**OŠ Poljane**

**Vrtec Agata**

**Poljane 100**

**4223 Poljane**

**Datum: 27. 6. 2017**

Koordinatorica programa za vrtec: Danica Zorko

**POROČILO PROGRAMA »ZDRAVJE V VRTCU« za šol. l. 2016 - 2017**

Sodelujoči: 11 skupin vrtca (21 strokovnih delavk)

**Rdeča nit v šol. l. 2016 – 2017 je »Rojstni dan«.**

Cilji programa:

* Pri otrocih razvijati pozitiven odnos do praznikov in s tem naš odnos do samega sebe, soljudi in družbe nasploh.
* Otrok naj dobi občutek, da je to njegov dan.
* Oblikovanje vrtčevskega okolja kot skupnosti, ki je zavezana skrbi za dobro počutje in  zdravje ter utrjevanju pozitivnega odnosa do zdravja.

Večja pozornost je bila namenjena različnim pristopom obeleževanja rojstnih dni, kakor tudi drugih praznovanj.

Ker v vrtcu praznujemo rojstne dni, je pomembno, da otroci osvojijo zavedanje, da  ta dan ni povezan le s hrano, ampak da je to dan, poln veselja, druženja in čustev. To se otrokom posebej vtisne v spomin. Velik poudarek smo dali na doživetja, ne na darila, stvari, hrano… Navade, ki jih bodo otroci pridobili v otroštvu, bodo določale doživljanje praznikov tudi v odraslem obdobju.

Praznovanje rojstnega dne v vrtcu je za otroka izrednega pomena. Za otroka je to morda najbolj pomemben praznik, saj je edini individualen. Rojstni dan je priložnost za spodbujanje razvoja, pozitivnih čustev in socialnih odnosov pri otroku. S praznovanjem posameznikovega rojstnega dne tudi druge otroke navajamo na družabnost in izkazovanje pozornosti v medsebojnih odnosih.

V skupinah smo tako rojstne dni praznovali zelo različno, vendar usmerjeno na pozornost posameznika, to je na otroka, ki praznuje:

* prepevanje pesmic,
* igrarije: gibalne igre, rajalne igre, ples,
* didaktične igre: kocke, sestavljanke,
* iskanje skritega zaklada,
* pogovor kako dobro poznam prijatelja,
* sprehodi v naravo,
* obisk galerije,
* branje pravljic,
* škatla presenečenja,
* kuharske delavnice: peka palačink, izdelava sadnih napitkov, sadnih kup,
* likovne delavnice: risanje, slikanje in tiskanje risbic,
* dejavnosti v povezavi z gibanjem v telovadnici ali na prostem: nogomet, košarka, rokomet, floorball, balet, lovljenje rib, vodni dan…,
* obisk škrata Lojzeta…

Poleg praznovanja rojstnih dni so bili otroci vključeni tudi v vsa praznovanja na ravni vrtca:

* praznovanje jeseni: lutkovna predstava, naravoslovne delavnice,
* teden otroka,
* praznični december,
* pustovanje,
* Gregorjevo,
* prihod pomladi
* dan otroške književnosti: eko pravljice in delavnice,
* dan Zemlje…

Praznovanja so bila nepozabno doživetje, saj so bila zabavna, inovativna, hkrati pa tudi poučna.

Poleg tega smo v okviru programa Zdravje v vrtcu z dobrim zgledom in različnimi dejavnostmi želeli opozoriti in vplivati na zdravo prehranjevanje, telesno dejavnost, navade osebne higiene, krepitev varnega obnašanja v vseh okoljih, dobre medosebne odnose in varno fizično okolje.

Zavedamo se, da otroci, ki živijo v zdravem okolju, spoznajo zdrav način življenja, osvajajo zdrave navade in veščine, lahko odrastejo v zdrave odrasle osebe in pri tem lahko kaj naučijo tudi starše. Aktivnosti, ki so se izvajale so bile prilagojene starosti otrok z upoštevanjem njihove individualnosti. Strokovne delavke v vrtcu se zavedamo da si otroci v predšolskem obdobju pridobivajo izkušnje, stališča in vzorce vedenja, ki jih obdržijo večinoma vse življenje.

Skozi celo šolsko leto smo s programom Zdravje v vrtcu otroke spodbujali k dejavnostim, ki so temeljile na ciljih s katerimi lahko rečemo: » To je bilo naše leto«.